KAD BOCE PROGOVORE



Tri vršnjaka, Miro, Vito i Roko bila su  tri vrlo živahna i nestašna dječaka. Izmišljali su neobične, katkad i vrlo opasne igre. Najradije su se igrali razbijajući razne predmete o zidove ili stijene. Toga dana  na morskoj obali natjecali su se tko će kamen razbiti u najviše komadića. Ponestalo je i kamenja, a  nisu se uspjeli dogovoriti čija ih ruka razbija najbrže i u najviše dijelova. Žurno su i žustro  nastavili trčkarati obalom u potrazi za novim kamenjem ili predmetima koje bi razbili. Ubrzo su naišli na tri odbačene staklene boce. Svatko je tvrdio da će se upravo njegova razletjeti u najviše komadića. Nisu ni primijetili da  boce nisu prazne. Svaki dječak uzme jednu bocu i  sva trojica se smjeste  nasuprot stijene, spremni za nadmetanje.

– Hej, zašto bi me razbio? – progovori prva boca kad Miro zamahne njome prema stijeni. – Bila sam nepažljiva i otkotrljala se s broda. Želim ponovno ondje živjeti. Pomozi mi da se vratim!  
  
Dječak zadrži ruku u zraku i s čuđenjem pogleda bocu.  
  
– Zašto si zastao?  – upita Vito, i sam zamahnuvši svojom bocom prema stijeni.

– Hej, zašto bi me razbio? – progovori  i njegova boca. – U meni je bio eliksir života. Rado bih da me opet ispune njime.  
Vito također zadrži ruku u zraku i s čuđenjem pogleda bocu.

– Što čekate? Hajdemo ih istodobno razbiti! – zamahne i Roko bocom prema stijenama. – Jedan, dva, tri... Sad!

– Zašto bi me razbio? – šapatom će i njegova boca.

– Ta moja boca govori! – usklikne Roko i pažljivo je promotri. – Gle, poruka je u njoj!

– Govori i moja!  – klikne Vito i također pažljivo promotri bocu – I u mojoj je poruka.

– Moja također govori! – prizna i Miro. – I u njoj je poruka.

S nestrpljenjem otvore boce i u sve tri pronađu iste poruke:

»Ja sam boca od recikliranog stakla. Imala sam već nekoliko zanimljivih života. Ako me odbaciš na označeno mjesto, omogućit ćeš mi novi život, a sebi čist okoliš.«

Sva trojica bez riječi odu do spremnika za staro staklo i polako svatko svoju bocu ispusti u nj.  
  
ODGOVORI NA PITANJA!

1. Kako se zovu tri dječaka?
2. Kakvi su dječaci?
3. Što su dječaci izmišljali?
4. Kako su se dječaci igrali?
5. Kako su se dječaci natjecali?
6. Što su dječaci pronašli?
7. Otkuda je došla prva boca?
8. Što se nalazilo u drugoj boci?
9. Što se nalazilo u trećoj boci?
10. Što su djeca napravila s bocama kada su pročitala poruku?